**Odborové zväzy zamestnancov školstva v Európe prijali ambiciózne priority pre vzdelávanie a budúcnosť Európy**

Na osobitnej konferencii ETUCE v Aténach v Grécku v dňoch 27. a 28. novembra 2018 prijalo európske vzdelávacie odborové hnutie nové stratégie a aktivity na posilnenie školských odborov pri formovaní budúcnosti Európy vzhľadom na rastúci počet nových spoločenských a profesionálnych výziev. Odborový zväz pracovníkov školstva a vedy na Slovensku na nej zastupovali podpredsedovia zväzu František Šary, Ivan Šóš a Miroslav Habán a vedúci úradu zväzu Juraj Stodolovský.

300 delegátov zo 132 členských odborových zväzov zastupujúcich zamestnancov na všetkých typoch a úrovniach vzdelávania v 51 európskych krajinách diskutovalo a hlasovalo o niekoľkých rezolúciách, aby reagovali na výzvy, ktorým pedagogickí, odborní a nepedagogickí zamestnanci v súčasnosti čelia. Zároveň predstavili svoju víziu kvalitného vzdelávania ako základného piliera pre spravodlivejšiu európsku spoločnosť a nevyhnutného predpokladu fungujúcej demokracie.

Výsledkom rokovaní bolo prijatie rezolúcií, prostredníctvom ktorých boli opätovne deklarované výzvy na zvýšenie verejných investícií do vzdelávania a vedy, účinný sociálny dialóg, rovnosť a spravodlivosť v prístupe ku vzdelávaniu, rešpektovanie statusu pedagógov a odborných zamestnancov, spravodlivé pracovné podmienky a obnovenie legitímneho kolektívneho postavenia odborov, ktorých existencia umožňuje zamestnancom školstva organizovať sa v záujme presadzovania kontroly nad všetkými aspektmi ich povolania a práce:

- Rezolúcia o formovaní budúcnosti Európy: Úloha školských odborov

- Rezolúcia o zapojení učiteľov do všetkých rozhodnutí týkajúcich sa ich profesie a vzdelávacieho systému

- Rezolúcia o odborových zväzoch a mladých zamestnancoch školstva

- Rezolúcia o stanovení priorít na vypracovanie akčného plánu ETUCE pre rovnosť

- Rezolúcia o rešpektovaní dialógu a diskusie v participatívnej praxi na školách

- Rezolúcia o posilnení akademickej slobody v Európe

"Napriek všeobecnému uznaniu, že vzdelávanie má zásadný význam pre rozvoj spravodlivej a demokratickej spoločnosti, rozdiely a nerovnosti v prístupe ku kvalitnému vzdelávaniu stále narastajú, a to v čase, keď extrémizmus, nacionalizmus a xenofóbia v Európe vzrastajú a podkopávajú základy spoločného európskeho projektu“ povedala vo svojom príhovore prezidentka ETUCE Christine Blower. "Rešpektovanie postavenia učiteľov a pedagógov a uznanie úlohy školských odborov sú dôležitými predpokladmi kvalitného vzdelávania a kultúrnej demokratickej spoločnosti. Európske školské odborové hnutie schválilo ambiciózne priority na obnovu svojho základného poslania, na posilnenie solidarity na všetkých úrovniach smerujúcej proti fragmentácii, sociálnemu vylúčeniu a obchádzaniu verejného záujmu", uzavrela pani Blower.